หุ้นไฟแนนซ์
หุ้นกลุ่มไฟแนนซ์ที่อยู่ในความสนใจของนักลงทุน
4 พ.ย. 2563

ลูบคมตลาดทุน : ธนะชัย ณ นคร
หุ้นกลุ่มไฟแนนซ์ที่อยู่ในความสนใจของนักลงทุน
ยังไม่ทันจะประกาศงบการเงิน ไตรมาส 3/2563 กันออกมา แต่ราคาหุ้นกลับพุ่งมายืนรองบล่วงหน้ากันแล้ว
ล่าสุด ทิสโก้ได้ทำข้อมูลหุ้นในกลุ่มนี้ออกมา
ดูแล้วน่าสนใจ เลยมานำเสนอเป็นข้อมูลกัน
เริ่มจากตัวของหุ้น MTC ถูกมองว่าผลประกอบการจะออกมาดีท่ามกลางเศรษฐกิจที่ชะลอตัว
เช่น สินเชื่อกลับมาเพิ่มขึ้นในช่วงไตรมาส 3  เมื่อเทียบกับช่วงไตรมาสก่อนหน้า จากอุปสงค์ที่เพิ่มขึ้นจากการกลับมาเปิดโรงเรียนและเข้าฤดูเก็บเกี่ยว โดยเฉพาะ “สินเชื่อจำนำทะเบียนรถจักรยานยนต์” ที่เพิ่มขึ้นมาก
ล่าสุดผู้บริหารยังคงเป้าการขยายตัวของสินเชื่อ 20%
เน้นจากการขยายฐานลูกค้าเป็นหลัก และเน้นที่ปริมาณมากกว่าผลตอบแทน
พร้อมทั้งตั้งเป้าการขยายสาขาเพิ่มขึ้น 500-600 สาขาในช่วง 3 ปีข้างหน้า
ส่วนแผนงานต่อไปจะเพิ่มผลิตภัณฑ์ใหม่ ๆ เพื่อหนุนธุรกิจหลักในช่วง 3 ปีข้างหน้า เช่น ตั้งเป้าเริ่มทำธุรกิจเช่าซื้อรถจักรยานยนต์
ส่วนกำไรปีนี้ ถูกประเมินไว้  4.6 พันล้านบาท เพิ่มขึ้น 9.6%
ผลประกอบการครึ่งปีแรกเพิ่มขึ้นแล้ว 23.6% มีมูลค่าที่เหมาะสม 69.00 บาท
มาถึงบัตรกรุงไทย หรือ KTC กันบ้าง
ผลประกอบการและคุณภาพสินทรัพย์ยังถือว่า ผู้บริหารมีแผนจะเปิดตัวผลิตภัณฑ์สินเชื่อจำนำทะเบียนรถ ซึ่งจะช่วยหนุนรายได้จากกลุ่มผู้มีรายได้น้อย
สินเชื่อประเภทนี้มีผลตอบแทน 19-21%
หากไม่รวมรายได้จากค่าธรรมเนียมอื่น ๆ จะมีผลตอบแทนที่ดีกว่าบัตรเครดิต 16% และจะใช้เวลาในการอนุมัติราว 2 ชั่วโมงเท่านั้น
ทว่า KTC เอง จะเน้น “คุณภาพของสินทรัพย์” เป็นหลัก
และจะมีการปรับอัตราดอกเบี้ยใหม่เพื่อให้เป็นไปตามเพดานดอกเบี้ยที่ลดลง
แนวโน้มไตรมาส 4/2563 ผลการดำเนินงานจะดีขึ้น จากการทำแผนการตลาดเพิ่มเพื่อเร่งยอดการใช้จ่ายของบัตรเครดิต
ฐานลูกค้าของ KTC ที่เป็นกลุ่มพนักงานเงินเดือนจะมีโอกาสเติบโตที่ดีเป็นปัจจัยบวกในอนาคต และคาดว่าผลประกอบการจะลดลง 3.6% เป็น 5.3 พันล้านบาทสำหรับปี 2563
มูลค่าที่เหมาะสม 38.00 บาท
AEONTS เป็นหุ้นไฟแนนซ์อีกตัวที่มาแบบเงียบ ๆ
ทิสโก้คาดว่า AEONTS จะมีกำไรพิเศษจากการตัดจำหน่ายหนี้เสียในช่วงไตรมาส 3 โดยจะเน้นการ “ขายหนี้เสีย” ที่มีอายุมาก และมีโอกาสติดตามได้น้อย
การลดต้นทุนและเพิ่มประสิทธิภาพในการดำเนินงานเป็นเป้าหมายหลัก
เน้นการลดขนาดสาขาลง การเปลี่ยนเป็นช่องทางขายเป็นออนไลน์ และลดต้นทุนการดำเนินงานในประเทศ
ผู้บริหารใหม่จะเน้นการใช้ช่องทางออนไลน์เพิ่มขึ้น การเพิ่มวงเงินสำหรับลูกค้าที่มีประวัติดี และการใช้ Deep Data ในการวิเคราะห์ข้อมูลลูกค้า
ส่วนการคาดผลประกอบการปี 2563/2564 หากไม่รวมการตัดจำหน่ายสินทรัพย์จะอยู่ที่ 3 พันล้านบาท และ 4 พันล้านบาท
พร้อมกับเลือก AEONTS เป็นหุ้นแนะนำของกลุ่ม
แนะนำให้ “ซื้อ” มีมูลค่าที่เหมาะสม 200 บาท
มาถึงหุ้นน้องใหม่  MICRO ที่เพิ่งเข้าซื้อขายในตลาดหุ้นเมื่อช่วงต้นเดือน ต.ค. 63
MICRO เป็นผู้ให้บริการไฟแนนซ์รถบรรทุก (6–12 ล้อ) มือ 2 มีแผนในการเพิ่มส่วนแบ่งการตลาด ผู้บริหารมองว่า อุปสงค์ของสินเชื่อในช่วงครึ่งปีหลังจะมากกว่าช่วงครึ่งปีแรก
หนุนโดยความต้องการจากภาคการเกษตร จากการเข้าช่วงฤดูเก็บเกี่ยว และการก่อสร้าง
MICRO มีความชำนาญในตลาดทำให้ชิงส่วนแบ่งการตลาดจากผู้ประกอบการรายเล็กเพิ่มขึ้นได้
ปัจจุบันบริษัทมี 12 สาขา และมีแผนที่จะเพิ่มขึ้นอีก 4 สาขาในปี 2564 พร้อมให้บริการคืนหนี้ผ่านเคาน์เตอร์
MICRO เป็นผู้ชำนาญสินเชื่อเช่าซื้อสำหรับรถบรรทุก 6-12 ล้อมือ 2 ในช่วงครึ่งปีแรกสินเชื่อเพิ่มขึ้น 5.1% เป็น 2.1 พันล้านบาท และคาดว่าสินเชื่อจะโตได้ 18% และ 22% เป็น 2.4 พันล้านบาท และ 2.9 พันล้านบาทในปี 2563-2564
ปีก่อนหน้า MICRO มีส่วนแบ่งการตลาด 5% เทียบกับคู่แข่งในตลาด 2 รายรวมกัน 12%
และจะเน้นชิงส่วนแบ่งการตลาดจากรายย่อย 80% ที่เหลือ
ส่วนตอนนี้อยู่ระหว่างการปรับปรุงมูลค่าเหมาะสม